Næste år kan du godt finde dannebrog og din indre ridder frem. Der skal nemlig heppes på de danske middelalderkæmpere, når VM i Middelalderkamp afholdes i Danmark.

Læs også : GRAFIK Det skal der til for at blive middelalderkæmper

Det glæder Satine von Gersdorff fra Dansk Middelalderkampsport Sammenslutning.

- Det er rigtig spændende at skulle have så mange gæster fra så mange lande. Det er selvfølgelig også en smule intimiderende at skulle stå for så stort et event, men jeg er sikker på, at det nok skal blive rigtig godt, siger hun.

Arrangementet vil koste tre millioner kroner, samle op til 20.000 mennesker - og bliver det største, som Spøttrup Middelalderborg nogensinde har afholdt, fortæller borgens museumsinspektør Sam Willum.

- Det betyder fantastisk meget for området. Folk er allerede begyndt at booke hotelværelser, siger han.

Historiker: Kan måske øge interessen for middelalderen

Historiker og konsulent Kåre Johannessen vurderer, at arrangementet kan øge interessen for middelalderen.

Han har dog et forbehold.

- Det kræver jo, at Spøttrup Middelalderborg husker også at gøre noget ud af historiefortællingen, siger han og fortsætter:

- Hvis det bare er nogle kæmpere, der står i en indhegning og tæsker hinanden, er det jo bare underholdning og sport - og lidt ligesom at se på en voldelig fodboldkamp. Og det kan også have sin berettigelse, men meget historisk vinkel har det jo ikke.